เสรีหุ้นเต็มรูปแบบวันนี้!
จับตาฮั้วค่าคอมม์ซื้อขายหุ้น จุดเปลี่ยนธุรกิจหลักทรัพย์
4 ม.ค. 2555

จับตาฮั้วค่าคอมม์ซื้อขายหุ้น จุดเปลี่ยนธุรกิจหลักทรัพย์ 
เปิดเสรีค่านายหน้าซื้อขายเต็มรูปแบบวันนี้ แฉโบรกเกอร์ “ฮั้ว” ใช้ค่าคอมมิชชันขั้นบันได
แหล่งข่าวจากวงการโบรกเกอร์ เปิดเผยว่า ที่ประชุมสมาคมบริษัทหลักทรัพย์ในช่วงปลายเดือน ธ.ค. 2554 ที่ผ่านมา มีการตกลงกับโบรกเกอร์สมาชิกให้จัดเก็บค่าธรรมเนียมซื้อขายหลักทรัพย์ (คอมมิชชัน) แบบขั้นบันได ซึ่งถือว่าไม่สอดคล้องกับประกาศของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่ให้เปิดเสรีคอมมิชชันเต็มรูปแบบตั้งแต่วันที่ 1 ม.ค. 2555 ซึ่งจะไม่มีการกำหนดค่าคอมมิชชันขั้นต่ำอีกต่อไป
สำหรับคอมมิชชันแบบขั้นบันไดเป็นระบบคอมมิชชันที่ ก.ล.ต.ประกาศใช้ในช่วง 2 ปีที่ผ่านมา (2553-2554) เพื่อให้โบรกเกอร์มีเวลาปรับตัวก่อนเปิดเสรี โดยกำหนดให้บัญชีที่มีมูลค่าซื้อขายต่ำกว่า 5 ล้านบาท เก็บคอมมิชชันในอัตรา 0.25% มูลค่า 5-10 ล้านบาท เก็บในอัตรา 0.22% มูลค่า 10-20 ล้านบาท เก็บในอัตรา 0.18% และมูลค่ามากกว่า 20 ล้านบาท ให้ต่อรองกันได้เสรี
นายสุชาย สุทัศน์ธรรมกุล ประธานเจ้าหน้าที่บริหาร บริษัทหลักทรัพย์ ซีไอเอ็มบี (ประเทศไทย) กล่าวว่า ค่าคอมมิชชันในปี 2555 ซึ่งเปิดเสรีเต็มรูปแบบคาดว่าจะจัดเก็บใกล้เคียงกับปีก่อนที่จัดเก็บแบบขั้นบันได เพราะที่ผ่านมาโบรกเกอร์ได้เรียนรู้และปรับตัวไปพอสมควร คงไม่เห็นการลดค่าคอมมิชชันมากๆ อย่างที่กังวลกัน และปัจจุบันโบรกเกอร์มีช่องทางหารายได้หลากหลายจากผลิตภัณฑ์ทางการเงินที่มีมากขึ้น จึงไม่จำเป็นต้องแข่งขันกันลดคอมมิชชันเพื่อแย่งชิงลูกค้า
อย่างไรก็ตาม เชื่อว่าคอมมิชชันเฉลี่ยทั้งระบบอาจลดลงได้เล็กน้อยจากการต่อรองของนักลงทุนรายใหญ่และนักลงทุนสถาบัน ซึ่งต้องติดตามดูว่าการแข่งขันของลูกค้ากลุ่มนี้จะรุนแรงแค่ไหน
นายสมบัติ นราวุฒิชัย เลขาธิการสมาคมนักวิเคราะห์ กล่าวว่า การเปิดเสรีเต็มรูปแบบของธุรกิจหลักทรัพย์ในวันนี้เชื่อว่าจะเห็นการแข็งขันเรื่องราคาเกิดขึ้นแน่นอน และถ้าหากแข่งขันกันรุนแรงก็จะเห็นการเปลี่ยนแปลงที่เกิดขึ้นกับบริษัทหลักทรัพย์ในระบบ 
นอกจากนี้ ในส่วนของนักวิเคราะห์ก่อนสิ้นปี 2554 ทางสมาคมบริษัทหลักทรัพย์ได้มีการประชุมหารือเพื่อรับมือการเปิดเสรีที่เกิดขึ้น โดยเฉพาะเรื่องของบทวิเคราะห์ที่คาดว่าเร็วนี้จะเห็นหนังสือเวียนแจ้งเพื่อทราบในเรื่องบทวิเคราะห์
เนื่องจากที่ผ่านมา ในระบบมีการส่งต่อบทวิเคราะห์กัน หรือลอกเลียนบทวิเคราะห์ทั้งๆ ที่ บล.บางแห่ง ไม่ได้ทำบทวิเคราะห์ ซึ่งหลังเปิดเสรีจะทำกันอย่างนี้ไม่ได้แล้ว เพราะแต่ละแห่งต้องมีต้นทุนกันทั้งนั้น ขณะที่รายได้จะลดลงไปจากการเปิดเสรีและค่าคอมมิชชันที่เสรี